**NOTĂ INFORMATIVĂ**

**la proiectul hotărârii Guvernului cu privire la**

**Comisia Națională pentru Monopol Fiscal**

* + - 1. ***Denumirea autorului și, după caz, a participanților la elaborarea proiectului***

Prezentul proiect de act normativ este elaborat de către Ministerul Economiei.

* + - 1. ***Condițiile ce au impus elaborarea proiectului și finalitățile urmărite***

În condițiile economiei de piață rolul statului este limitat la problemele esențiale ce privesc apărarea și promovarea interesului public în activitatea economică, desfășurată nemijlocit de către agenții economici pe baza autonomiei lor juridice.

Prin urmare, în vederea apărării și promovării unor interese de ordin general, statul acționează în mod indirect, prin intermediul Guvernului, care pune în acțiune pârghiile sale specifice - impozite, taxe, licențe, garantarea guvernamentală a unor credite, lansarea comenzilor de stat etc., și îndeosebi prin politica sa normativă.

Determinarea cadrului normativ general și stabilirea principiilor reglementării de către stat a monopolurilor sale în economia națională urmăresc scopul de a apăra cetățenii și societatea. Monopolul statului este situația în care un număr limitat de agenți economici, cu autorizarea organelor administrației publice, au dreptul exclusiv de a desfășura într-o anumită sferă activități economice de producere, transportare, comercializare și procurare a mărfurilor (serviciilor).

În context, la data de 28 iulie 2022 Parlamentul a adoptat Legea nr…. pentru modificarea Legii nr.845/1992 cu privire la antreprenoriat și întreprinderi.

Conform art.367, 368 din Legea nr.845/1992, statutul de monopol fiscal se atribuie întreprinderii sau grupului de întreprinderi de către Guvern, la propunerea Comisiei Naționale pentru Monopol Fiscal, care se instituie de către Guvern și activează în baza propriului regulament de activitate.

Astfel, în scopul elaborării cadrului normativ subordonat legii, Ministerul Economiei a elaborat și propune spre promovare proiectul hotărârii Guvernului cu privire la Comisia Națională pentru Monopol Fiscal.

* + - 1. ***Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene***

Proiectul nu conține norme de armonizare a legislației naționale cu legislația Uniunii Europene.

* + - 1. ***Principalele prevederi ale proiectului și evidențierea elementelor noi***

Proiectul prevede instituirea Comisiei Naționale pentru Monopol Fiscal în calitate de organ colegial, constituit din reprezentanți ai autorităților publice din domeniu și ai societății civile, care exercită următoarele atribuții:

1) constată necesitatea instituirii monopolului fiscal pentru anumite activități economice;

2) identifică întreprinderea sau grupul de întreprinderi care desfășoară activități economice pentru care a fost constatată necesitatea instituirii monopolului fiscal;

3) analizează și estimează impactul atribuirii statutului de monopol fiscal, inclusiv relevă avantajele și dezavantajele economice și de altă natură pe termen scurt, mediu și lung;

4) propune Guvernului spre examinare și aprobare, prin intermediul organului central de specialitate care asigură lucrările de secretariat ale Comisiei, proiectul actului normativ prin care se atribuie statutul de monopol fiscal unei întreprinderi sau unui grup de întreprinderi;

5) monitorizează și evaluează anual sectorul economic în care activează întreprinderea sau grupul de întreprinderi pentru care a fost atribuit statutul de monopol fiscal și prezintă un raport Guvernului;

6) propune Guvernului retragerea statutului de monopol fiscal întreprinderii sau grupului de întreprinderi în cazul în care se constată abateri de la normele specifice de reglementare a activității economice, stabilite de actul normativ prin care a fost atribuit statutul de monopol fiscal, sau în cazul suprimării circumstanțelor care au determinat constatarea necesității instituirii monopolului fiscal.

Totodată, proiectul prevede componența, modul de constituire, organizare și funcționare a Comisiei Naționale pentru Monopol Fiscal.

* + - 1. ***Fundamentarea economico-financiară***

Implementarea prevederilor proiectului de hotărâre nu necesită careva cheltuieli suplimentare de la bugetul de stat.

* + - 1. ***Modul de încorporare a actului în cadrul normativ în vigoare***

Implementarea prevederilor proiectului nu va necesita modificarea altor acte normative

***7. Avizarea și consultarea publică a proiectului***

În scopul respectării prevederilor Legii nr.100/2017 cu privire la actele normative și ale Legii nr.239/2008 privind transparența în procesul decizional, anunțul privind consultările publice a proiectului a fost plasat pe pagina web a Ministerului Economiei, secțiunea - Transparența decizională, precum și pe portalul guvernamental [www.particip.gov.md](http://www.particip.gov.md).

***8. Constatările expertizei anticorupție***

Proiectul urmează a fi supus expertizei anticorupție.

***9. Constatările expertizei de compatibilitate***

Proiectul nu este elaborat în scopul armonizării legislației naționale cu legislația Uniunii Europene și decade necesitatea efectuării expertizei de compatibilitate.

***10. Constatările expertizei juridice***

Proiectul urmează a fi supus expertizei juridice.

***11. Constatările altor expertize***

Proiectul de hotărâre nu cade sub incidenta altor expertize necesare a fi efectuate în condițiile Legii nr.100/2017 cu privire la actele normative.

**Secretar de stat Vadim GUMENE**